El D'A Film Festival Barcelona, que tindrà lloc del 30 d'abril al 10 de maig, trasllada una selecció de la programació a una versió en línia: la selecció del millor cinema del moment amb la combinació de noms novells i directors consolidats, pel·lícules que han triomfat en festivals internacionals i noves tendències de la creació cinematogràfica.
Seran onze dies dedicats a la cinefília, a les propostes emergents i de risc i al millor del cinema d'autor, que es podran seguir a través de la plataforma Filmin.
El festival rep el suport del Departament de Cultura com a festival estratègic, a través de l'Institut Català de les Empreses Culturals, i per a la subtitulació en català, a través de la Direcció General de Política Lingüística.
Cada primavera, el D'A Film Festival Barcelona ofereix als espectadors un repàs exhaustiu a l'actualitat cinematogràfica mundial i la possibilitat de gaudir del millor de la cinematografia contemporània, amb una sèrie de films de llarg recorregut internacional, èxits i premis de crítica i públic, que combina amb propostes de nous talents i cinematografies locals i internacionals.
El festival s'ha posicionat com l'esdeveniment imprescindible per gaudir del millor cinema independent i d'autor que es fa actualment al món.
El festival exhibeix llargmetratges i curtmetratges de 30 països diferents, dirigits per dones, òperes primes i films seleccionats per joves programadors.
Com en cada edició del D'A, la secció Direccions programa els grans referents del cinema actual amb algunes de les millors pel·lícules de l'any premiades a festivals internacionals; la secció competitiva Talents anirà dedicada a directors amb menys de tres llargmetratges en la seva filmografia; la secció Transicions amb algunes de les pel·lícules més interessants de l'any, obres de directors que copsen noves visions i grans troballes que obren noves vies d'expressió.
Entre les produccions seleccionades enguany destaquen 16 produccions catalanes: entre els llargmetratges que es podran veure al D'A a través de la plataforma Filmin hi ha A Stormy Night, el primer llargmetratge de David Moragas —que clausurarà el festival—; el documental La Mami, dirigit per Laura Herrero; El corazón rojo, dirigit i produït per Marc Ferre; La reina de los lagartos, dirigit i produït per Burnin' Percebes (Fernando Martínez i Juan González) i Aquí y Allí Films; Girant per Sant Antoni, dirigit per Pere Alberó i My Mexican Bretzel, de Núria Giménez Lorang i produït per Bretzel & Tequila.
El festival també ha seleccionat els següents curts catalans: Gang, dirigit per Àlex Sardà; Greata (Nàusea), dirigit per Gerard Gil i Jana Juberts; Lost in LA, dirigit per Eric Monteagudo i Orió Peñalver; Ni oblit ni perdó, dirigit per Jordi Boquet; Los Páramos, dirigit per Jaime Puertas; Los Peregrinos (Notas y fragmentos del viaje), dirigit per Maria Riera i Restos de cosas, dirigit per Salvador Sunyer i Xavier Bobés.
Finalment, entre els curts triats pel certamen destaquen tres obres del programa Shortcat de Catalan Films, la marca de promoció internacional del cinema català: 16 de decembro, dirigit per Álvaro Gago; Cuando acabe el verano, dirigit per Marina Espinach i Panteres, dirigit per Èrika Sánchez.
També s'hi podran veure 1 llargmetratge en català: Girant per Sant Antoni; 1 llargmetratge doblat al català: Lourdes (2009) i 5 curtmetratges en versió original en català: Gang; Greata (Nàusea); Ni oblit ni perdó; Panteres i Pol·len.
La Direcció General de Política Lingüística ofereix la informació actualitzada sobre cinema al Facebook i al canal Twitter de Cinema en català.